གཅོམ་བསྐྱུངས་

གཅོམ་བསྐྱུངས་ཞེས་པ་ནི་རང་གི་ལུས་ངག་གི་སྤྱོད་ལམ་ཐམས་ཅད་ཞི་ཞིང་འཇམ་པ། ཤིན་ཏུ་ཞི་བ་དང་ཁེངས་པའི་སྤྱོད་པ་མེད་པར་སྒྲ་མེད་པའི་ངང་ནས་གཞན་གྱི་བསམ་གཏན་སྒོམ་པ་ལ་བར་ཆད་མི་འགྱུར་བ་དང་། སྲོག་ཆགས་ཕྲ་མོ་རྣམས་སྐྲག་པ་ལས་སྲུང་བའི་ཐབས་སུ་ལུས་ངག་གི་འགུལ་བ་ཐམས་ཅད་དལ་ལ་ཞི་བར་བྱེད་པའི་སྤྱོད་ལམ་ལ་གོ །"དུས་རྟག་ཏུ་སྤྱོད་ལམ་ཐམས་ཅད་ཀྱི་སྐབས་སུ་ཡང་དྲག་རྡལ་དང་ཁེངས་དྲེགས་ཀྱི་སྤྱོད་པ་རྩུབ་མོ་མི་བྱ་བར་འུར་སྒྲ་དང་གཅོམ་བསྐྱུང་སྟེ་སྤྱོད་ལམ་ཀུན་ནས་ཞི་ཞིང་འཇམ་པའི་སྒོ་ནས་གཞན་དགའ་ཞིང་མོས་འདུན་སྐྱེ་བར་འགྱུར་བ་དེ་ལྟ་བུ་བྱའོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་ལྟར། དུས་ཀུན་ཏུ་སྤྱོད་ལམ་ཞི་ཞིང་འཇམ་པའི་ངང་ནས་གཞན་གྱི་དགའ་བ་སྐྱེད་པའི་ཐབས་ཡིན།

རྣམ་གཞག་ཞིབ་མོ།

གཅོམ་བསྐྱུངས་ཞེས་པའི་སྤྱོད་ལམ་འདིའི་རྣམ་གཞག་ལ། "ཁྲི་དང་སྟན་ལ་སོགས་པ་རྣམས་བབ་ཅོལ་ཏེ་མ་བརྟགས་པར་ཤུགས་ཆེན་པོས་སྒྲ་དང་བཅས་པར་མི་འདོར་རོ། །སྒོ་ཡང་དྲག་ཏུ་མི་དབྱེ་སྟེ་རྟག་ཏུ་གཅོམ་སྐྱུང་ཞིང་དགའ་བར་འགྱུར་བའི་སྤྱོད་ལམ་བྱ་སྟེ།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཞེས་གསུངས་པ་ལྟར། ཁྲི་དང་མལ་སྟན་སོགས་ལ་སྤྱད་པའི་སྐབས་སུ་མ་བརྟགས་པར་ཤུགས་ཆེན་པོས་སྒྲ་དང་བཅས་པར་མི་བཤམ་པ་དང་། ཁང་པའི་སྒོ་སྟེང་ཡང་ཤུགས་དྲག་ཏུ་མི་དབྱེ་བར་རྟག་ཏུ་བཅོམ་སྐྱུང་བའི་སྤྱོད་ལམ་བྱེད་དགོས།

"ལུས་ངག་གི་སྤྱོད་ལམ་ཐམས་ཅད་འཇམ་ཞིང་དལ་ལ་གཞན་གྱི་ཡིད་ལ་མི་གཟན་པ་ངག་གིས་བཅོམ་བསྐྱུངས་ཤིང་མངོན་ཚན་ཆུང་བ་ཁོ་ནས་རང་གི་སྤྱོད་པ་འགྲུབ་པར་བྱ་དགོས་པའོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཞེས་གསུངས་པ་ལྟར། ལུས་ངག་གི་སྤྱོད་ལམ་ཐམས་ཅད་འཇམ་ཞིང་དལ་བས་གཞན་གྱི་སེམས་ལ་མི་གཟན་པར་སྒྲ་མེད་པའི་ངང་ནས་སྤྱོད་པ་འགྲུབ་པར་བྱེད་པ་ཡིན།

དགོས་ཆེད་དང་ཕན་ཡོན།

གཅོམ་བསྐྱུངས་ཞེས་པའི་སྤྱོད་ལམ་འདིའི་དགོས་ཆེད་ལ། "སྲོག་ཆགས་ཕྲ་མོ་མང་པོ་སྐྲག་པས་འཆི་བ་སོགས་ལས་སྲུང་བ་དང་ཕ་རོལ་པོའི་ཏིང་ངེ་འཛིན་སོགས་ལ་བར་ཆད་དུ་མི་འགྱུར་བ་དང་ཙན་ཐབས་སུ་སྐྲག་པ་མི་སྐྱེ་བ་དང་རང་ཉིད་ཀྱི་ཤེས་བཞིན་མི་ཉམས་པར་འགྱུར་བའི་ཕྱིར་རོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར།ཞེས་གསུངས་པ་ལྟར། སྲོག་ཆགས་ཕྲ་མོ་རྣམས་སྐྲག་པ་ལས་སྲུང་བ་དང་། གཞན་གྱི་བསམ་གཏན་སྒོམ་པ་ལ་བར་ཆད་མི་འབྱུང་བ། རང་ཉིད་ཀྱི་དྲན་ཤེས་མི་ཉམས་པར་སྤྱོད་པ་སོགས་ཀྱི་ཕན་ཡོན་ཡོད།

ཐབས་ལམ་སོ་སོ།
གཅོམ་བསྐྱུངས་སྤྱོད་པའི་ཐབས་ལམ་ལ། "དུས་རྟག་ཏུ་རང་སྐྱོན་ལ་བསམ་ནས་གཅོམ་ཞེས་པ་བྱ་བ་གང་ལའང་འུར་ཆེན་པོ་གཞན་གྱིས་མཐོང་ཐོས་སུ་མི་འགྱུར་བའམ་མེད་པས་སྐྱུང་བ་ལ་དགའ་བར་བྱ་དགོས།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་གསུངས་པ་ལྟར། དུས་རྟག་ཏུ་རང་གི་སྐྱོན་ལ་བསམ་ནས་གང་བྱེད་ཀྱང་གཞན་གྱིས་མཐོང་ཐོས་མེད་པའི་ཞི་བའི་ངང་ནས་བྱེད་དགོས།

"བབ་ཅོལ་དུ་རྟབ་རྟབ་པོར་དགོས་པ་མེད་པར་ལག་པ་དང་དབྱུག་པ་ལ་སོགས་པས་སྒོ་གླེགས་ཀྱང་བརྡུང་བར་མི་བྱའོ། མདོར་ན་རྟག་ཏུ་སྒྲ་མེད་པར་བཅོམ་བསྐྱུང་བ་ལ་མངོན་པར་དགའ་བར་གྱུར་པར་བྱའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར། བབ་ཅོལ་དུ་རྟབ་རྟབ་མི་བྱེད་པ་དང་སྒོ་གླེགས་ལ་སོགས་པ་ལག་པས་མི་བརྡུང་བ་སོགས་སྒྲ་མེད་པའི་ངང་ནས་སྤྱོད་པ་ལ་དགའ་བར་བྱེད་དགོས། "ནང་ན་གནས་པ་ལ་གནོད་པས་སྒོ་ཡང་དྲག་ཏུ་མི་དབྱེ་སྟེ་རྟག་ཏུ་བཅོམ་བསྐྱུང་ཞིང་དགའ་བར་འགྱུར་བའི་སྤྱོད་ལམ་བྱའོ། །"རྒྱལ་ཚབ་དར་མ་རིན་ཆེན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པ་ལྟར། ནང་ན་གནས་པ་རྣམས་ལ་གནོད་པ་མི་འབྱུང་བའི་ཐབས་སུ་སྒོ་ཡང་ཞི་བར་དབྱེ་བ་སོགས་བཅོམ་བསྐྱུང་བའི་སྤྱོད་ལམ་བྱེད་དགོས།

བསྡུས་དོན།
གཅོམ་བསྐྱུངས་ཞེས་པ་ནི་བྱང་ཆུབ་སེམས་དཔའི་སྤྱོད་པའི་ནང་གསེས་ཤིག་སྟེ། རང་གི་ལུས་ངག་གི་འགུལ་བ་ཐམས་ཅད་ཞི་ཞིང་འཇམ་པ། སྒྲ་མེད་པའི་ངང་ནས་གཞན་གྱི་བསམ་གཏན་སྒོམ་པ་ལ་བར་ཆད་མི་འབྱུང་བ་དང་། སྲོག་ཆགས་ཕྲ་མོ་རྣམས་སྐྲག་པ་ལས་སྲུང་བའི་ཐབས་སུ་ཁྲི་མལ་སྟན་སོགས་ལ་སྤྱད་པ་དང་། སྒོ་དབྱེ་བ། སྐད་ཆེན་པོ་འབྱིན་པ་སོགས་ཀྱི་སྐབས་སུ་ཤུགས་དྲག་པོས་མི་བྱེད་པར་དུས་རྟག་ཏུ་སྤྱོད་ལམ་ཞི་བ་དང་ཞི་བར་བྱེད་པའི་སྤྱོད་ལམ་ལ་གོ། འདི་ནི་གཞན་གྱི་དགའ་བ་སྐྱེད་པ་དང་བདག་གི་དྲན་ཤེས་སྲུང་བ་སོགས་ཀྱི་ཆེད་དུ་ཞལ་གྱིས་བཞེས་པའི་སྤྱོད་ལམ་ཡིན།
ལུང་ཁུངས།